- Hindi News
- National
- रावांभाठा फिल्टर प्लांट के पास अंतर्राज्यीय बस स्टैंड लेगा आकार, 49 करोड़ मंजूर
रावांभाठा फिल्टर प्लांट के पास अंतर्राज्यीय बस स्टैंड लेगा आकार, 49 करोड़ मंजूर
प्रशासनिक रिपोर्टर | रायपुर
रांवाभाठा फिल्टर प्लांट के पास खाली 25 एकड़ जमीन में छत्तीसगढ़ का पहला हाईटेक अंतरराज्यीय बस स्टैंड बनने का रास्ता साफ हो गया है। सरकार ने इसके लिए बुधवार को 49 करोड़ का बजट स्वीकृत कर दिया है।
रकम को 2015-16 के बजट में भी शामिल कर लिया गया है। जनवरी में इसके लिए ग्लोबल टेंडर जारी किया जाएगा। अफसरों का दावा है कि फरवरी में बस स्टैंड का काम भी शुरू कर दिया जाएगा। नगरीय प्रशासन विभाग और सूडा ने मिलकर इंटर स्टेट बस टर्मिनल (आईएसबीटी) का प्रोजेक्ट तैयार किया था। बस स्टैंड बनाने के लिए रकम की मंजूरी मिलने के बाद एक साल में इसका काम पूरा हो जाएगा। इसके बाद शहर में चलने वाली सिटी बसों के साथ ही प्राइवेट बसों का संचालन भी यहीं से किया जाएगा। नया टर्मिनल तैयार होने के बाद लंबी दूरी वाली बसों को शहर के भीतर एंट्री नहीं दी जाएगी। इससे शहर की सड़कों से रोज 500 से अधिक बसों का दबाव कम होगा। इतनी बसें कम चलने से ट्रैफिक जाम की समस्या दूर होने के साथ ही हादसों का खतरा भी कम होगा। बिलासपुर, बलौदाबाजार, ओडिशा, अंबिकापुर, कवर्धा और राजनांदगांव की ओर से आने वाली बसें रिंग रोड से सीधे इस बस स्टैंड पर पहुंचेंगी।
रायपुर से आगे जगदलपुर या गरियाबंद की ओर जाने वाली बसें रिंग रोड से होकर शहर के आउटर से ही इन शहरों के लिए रवाना होंगी।
बसों की संख्या बढ़ने के कारण जरूरत : पंडरी के मुख्य बस स्टैंड में बसों की संख्या ज्यादा होने की वजह से पार्किंग के लिए भी जगह कम पड़ने लगी है। इसके अलावा बीआरटीएस और सिटी बसों के संचालन के लिए नए बस स्टैंड की जरूरत महसूस की जा रही थी। यही वजह है कि यात्रियों की सुविधा के लिए पहला हाईटेक बस स्टैंड की योजना तैयार की गई। लंबे सफर से आने वाले यात्रियों के लिए अंतरराज्यीय बस अड्डे में 24 घंटे सिटी बसें उपलब्ध रहेंगी, ताकि वे शहर में आसानी से पहुंच सकें। इस तरह शहर के आउटर में बस स्टैंड ले जाने से शहर में आने वाले यात्रियों को किसी तरह की दिक्कत नहीं होगी।
ऐेसे होगा हाईटेक
नए बस स्टैंड में बसों के रुट तय करने और कौन सी बस किस रूट पर यह जानने के लिए विदेशी शहरों के तर्ज पर कंट्रोल रूम बनाया जाएगा। यह कंट्रोल रूम 24 घंटे काम करेगा। कौन सी बस कब आ रही है और कहां जा रही है इसकी जानकारी एक बड़े स्क्रीन पर मिलती रहेगी। इसमें यात्रियों लिए प्रतीक्षालय भवन के साथ ही थ्री स्टार होटल वाला भवन भी होगा। इसमें सामान्य शुल्क देकर लोग अपनी बसों का इंतजार करने के लिए रुक सकेंगे।
इसमें खाने-पीने की भी सुविधा होगी। बस स्टैंड में हर कोना वाई-फाई से लैस होगा।
tgl_Latn sot_Latn hin_Deva hin_Deva awa_Deva hin_Deva hin_Deva hin_Deva hin_Deva awa_Deva hin_Deva hin_Deva